Gamli héraðslæknirinn var kallaður á bæ lengst inni í afdal til að taka á móti barni . Bærinn var svo afskekktur að rafmagn var ekki að finna á næstu grösum . Þegar læknirinn kom á staðinn var enginn heima nema konan sem var í barnsnauð og fimm ára sonur hennar . Læknirinn bað drenginn um að halda olíulampanum þannig að hann gæti séð betur þegar hann tæki á móti . Sonurinn gerði eins og honum var sagt og eftir skamma stund fæddist pattaralegur strákur . Læknirinn lyfti honum upp á fótunum og danglaði í afturendann til að fá þann nýfædda til að anda . " Blessaður rassskelltu hann aftur , " sagði strákurinn með lampann . " Hann hefði ekki átt að vera að skríða þarna inn hvort eð var . " Pabbinn kom með son sinn til læknisins af því að sá stutti hafði troðið legókubb af stærri gerðinni upp í nösina á sér . Allan tímann sem læknirinn var að bjástra við að ná kubbnum út tautaði pabbinn í sífellu : " Ég botna ekkert í því hvernig drengurinn fór að þessu . " Loks tókst lækninum að ná kubbnum út og feðgarnir héldu heim . Nokkrum klukkustundum síðar kom faðirinn með sama kubbinn í nösinni á sér . " Nú veit ég hvernig drengnum tókst þetta . " Lögfræðingur sat í miðsæti í flugvél og læknir sat við hliðina á honum við ganginn . Læknirinn kom sér þægilega fyrir , hallaði sætinu aftur og fór úr skónum . " Mikið lifandis ósköp langar mig í kók , " sagði lögfræðingurinn . " Hvar er svo flugfreyjan þegar maður þarf á henni að halda ? " " Það er ekki málið , " sagði læknirinn , " mér væri sönn ánægja að ná í kók fyrir þig . " Á meðan læknirinn var í burtu tók lögfræðingurinn fram skóna hans og hrækti í þá . Sá fyrrnefndi kom svo til baka , rétti lögfræðingnum kókflöskuna og kom sér síðan vel fyrir á nýjan leik . Þegar vélin var að lenda smeygði læknirinn sér í skóna og fann strax hvað hafði gerst . " Á þessi rígur og rembingur milli starfsstétta okkar engan endi að taka ? " spurði læknirinn sessunaut sinn , " eins og að skyrpa í skó og pissa í kókflösku ? "